Pretoria-straatname: Uitspraak vandag in verlof tot appèl-aansoekDie hooggeregshof in Pretoria sal Donderdag uitspraak lewer in die Tshwane-metro se aansoek om verlof tot appèl teen ’n interdik wat toegestaan is om die verwydering van naamborde van 25 ou straatname in en om Pretoria te staak. Regter Bill Prinsloo het in April vanjaar bevind dat die raad nie mag voortgaan met die verwydering van ou straatnaamborde voordat die hersieningsaksie deur AfriForum teen die metro se naamsveranderings afgehandel is nie. Volgens Willie Spies, AfriForum se regsverteenwoordiger, het die metro se vorige verhoor oor die aansoek om verlof tot appèl, langer as drie ure geduur. “Aansoeke om verlof tot appèl word normaalweg binne ’n halfuur afgehandel, maar die advokaat wat namens die Tshwane-metro optree was in hierdie geval langer as drie ure aan die woord,” het Spies gesê. Die grootste deel van die metro se argument is gewy aan ’n argument dat die hof se bevinding aangaande die dringendheid van die aansoek, vatbaar is vir appèl. Na byna drie ure van argumente in die hof het die metro se advokaat toegegee dat daar geen regs-presedente bestaan wat die mening ondersteun dat ‘n bevinding oor dringendheid appelleerbaar is nie. Die metro het ook die hof se bevinding dat die verandering van straatname die kulturele regte van kultuurgemeenskappe raak, betwis. Die 25 straatname wat verander word, sluit al die oudste strate van Pretoria in wat met die totstandkoming van die stad aangelê is, soos Kerk-, Schubart-, Vermeulen-, Prinsloo-, Jacob Mare- en Andriesstraat. Verskeie ander bekende strate soos Koningin Wilhelminarylaan, Zambezirylaan en Voortrekkersweg is ook geraak. Uitspraak word om 11:30 gelewer.